शीर्ष ड्रैग फ्लिकर वी आर रघुनाथ ने कहा कि 2014 एशियाई खेलों में स्वर्ण पदक जीतने के बाद उन्होंने जो आत्मविश्वास हासिल किया, उसी की बदौलत भारतीय पुरुष हॉकी टीम हालिया वर्षों में विश्व स्तर पर लगातार अच्छा प्रदर्शन करने में सफल रही। रघुनाथ ने चैम्पियंस ट्रॉफी से पहले कहा, ‘‘2014 में एशियाई खेलों का स्वर्ण पदक जीतने के बाद टीम ने दोबारा खुद पर भरोसा करना शुरू कर दिया। हम कभी भी उस मंच से नीचे नहीं आना चाहते थे, हम सिर्फ ऊपर ही बढ़ना चाहते थे। 2014 से पहले हमारी रैंकिंग 12, 13 थी लेकिन हाल में हम छठे नंबर पर काबिज रहे और हम विश्व रैंकिंग में हमारा स्थान सातवां है।’’